ועדת הכספים, כנסת 18, פרוטוקול מספר 1029, 2012-02-29 09:15

משה גפני: אני פותח את ישיבת ועדת הכספים.

משה גפני: על סדר אי יישום חוק תוכנית ההתנתקות (תיקון מס' 4), התשע"א-2011 של חברי הכנסת זאב אלקין שלא נמצא כאן, משה (מוץ) מטלון) שלא נמצא כאן, אברהם מיכאלי שלא נמצא כאן, יעקב כץ שלא נמצא כאן, דוד רותם שלא נמצא כאן.

משה גפני: אורי, אנחנו מדברים על החוק שהעברנו כאן?

אורי אריאל: כן, ודאי.

משה גפני: חברי הכנסת לא כאן.

משה גפני: מה נעשה?

אורי אריאל: אני התבקשתי לייצג אותם, ברשותך.

משה גפני: בבקשה.

משה גפני: היות שמדובר בדיון מהיר, נעשה את זה מהר.

משה גפני: תגיד מה הבעיות, מה לא מיושם.

משה גפני: אגב, מה עם עלי קטיף?

טמיר כהן: שקט זה סימן טוב.

אורי אריאל: לא, זה לא סימן טוב.

אורי אריאל: יש כמה בעיות רציניות.

משה גפני: מישהו אמר לי בדרכי לכאן שגם עם עלי קטיף זה לא מיושם.

אורי אריאל: יעקב שנרב יכול לעדכן אותך.

אורי אריאל: בדרך כלל הוא נוקט משנה זהירות כי הוא יושב בוועדה והוא לא רוצה לומר איזשהו דבר כאן שטרם נגמר וזה יהווה לו לרועץ.

משה גפני: בבקשה, אורי, תציג את הדברים.

אורי אריאל: עלי קטיף הוא עניין פרטי ואנחנו לא מתעסקים עכשיו בדברים פרטיים.

משה גפני: למה?

משה גפני: גם כשחוקקנו את החוק, דיברנו על עלי קטיף.

אורי אריאל: עלי קטיף נמצא כאן והוא יכול לענות לך.

אורי אריאל: חברים, ברשותכם אני אעשה את זה מאוד בקצרה.

אורי אריאל: חוקק החוק שהיושב ראש ואחרים היו שותפים לו שהמגמה שלו הייתה לסיים את הדברים למרות שלא הסתיימו כל הדברים.

אורי אריאל: היה סוג של הסכמות ופשרות כדי להוציא את העגלה מהבוץ אחרי כל ההתקדמות שהייתה.

אורי אריאל: אני מזכיר לכולם שאנחנו נמצאים שש וחצי שנים אחרי הפינוי/הגירוש.

אורי אריאל: זה לא שאנחנו חודשיים אחרי ויש עוד כמה בעיות לפתור.

אורי אריאל: היה מאמץ נוסף ואני מדגיש שלא פתרנו את כל הבעיות אבל הסכמנו שהחוק הזה יגלם את סיום התביעות, קץ תביעות, סוף סכסוך, כל מיני מלים מהסוג הזה אבל גם אחרי שהחוק הזה נכנס עם כל המורכבויות שלו ב-4 בבוקר, יש בעיות שלא נפתרות או נפתרות מאוד לאט והן מונחות לפתחנו בנייר שהכין דורון בן שלומי ואני חושב שטוב יותר שהוא יציג אותו כי הוא יציג אותו טוב ממני וכך גם האנשים שנמצאים כאן.

אורי אריאל: אני מוכרח לומר שאני לא רואה כאן – אני מכיר את כל האנשים – את נציג האוצר, החשב הכללי ומשרדי הממשלה לא אתנו.

אורי אריאל: לכן אני לא יודע בדיוק מה לעשות עכשיו.

אורי אריאל: אנחנו יכולים בעצמנו להחליט שהכל נהדר אבל אני לא רואה כאן את נציגי הממשלה.

טמיר כהן: הם אמרו שהם בדרך.

אורי אריאל: השאלה אם מחכים להם.

יעקב שנרב: אגב, המכתב הזה הגיע עכשיו.

אורי אריאל: אין אוצר, אין חשב כללי, אין שיכון, אין ממשלה.

אורי אריאל: זה לא יכול להיות, אבל היא איננה.

אורי אריאל: אין אפילו אחד שיכול להתנדב ולומר את הדברים.

טמיר כהן: הבוקר וידאנו שהם יגיעו.

אורי אריאל: שלום לעדיאל.

אורי אריאל: זאת ההזדמנות להגיד תודה לעדיאל ולברך אותו בהצלחה בתפקידו החדש, מנהל מחוז מרכז במינהל מקרקעי ישראל.

ציון פיניאן: עוד מדינה בתוך מדינה.

אורי אריאל: זה לא מעניין אותך אבל הוא אחראי על בני ברק בצד הקרקעי.

ציון פיניאן: מה עם הצפון?

אורי אריאל: בצפון הכול נהדר.

אורי אריאל: יש לך את גבי ויצמן.

ציון פיניאן: יש שלוש מדינות בישראל – ממשלת ישראל, ביטוח לאומי והמינהל.

משה גפני: דורון, תציג את הדברים.

דורון בן שלומי: שלום.

דורון בן שלומי: כפי שהוצג, בשעה טובה הגענו לסיום החקיקה ושוב תודה לוועדה על כל הליווי וגם לצוות המקצועי על הליווי של החוקים שהיו ועל כל תיקוני החוק.

דורון בן שלומי: יחד עם זאת, אנחנו באנו ואמרנו כל הזמן שחלק מהסיפור – אני אזכיר – אחד הסעיפים המרכזיים והוועדה ודאי זוכרת את זה היה נושא הפיצוי, הגדלת הפיצוי עבור הבית.

דורון בן שלומי: מה שבעצם היה בבתי המשפט הרבה שנים, החקיקה באה ואמרה שעושים פשרות.

דורון בן שלומי: המדינה הסכימה, עורכי הדין של המתיישבים הסכימו וזה היה מותנה גם בחתימה של כ-400 אנשים שיחתמו על הדבר הזה.

דורון בן שלומי: זה משהו מאוד ייחודי, שאנשים עצמם גם הם יחתמו.

דורון בן שלומי: אנשים רצו לחתום תוך שבוע.

דורון בן שלומי: תוך שבוע הם היו צריכים לחתום על הסיפור הזה.

דורון בן שלומי: הם רצו לעשות את הדבר הזה כי אמרו להם שזה המסלול לעשות את זה הכי מהר.

דורון בן שלומי: מאז החקיקה עברה חצי שנה וחלק נכבד מהאנשים קיבל אבל חלק נכבד לא פחות לא קיבל ובשביל אותו אחד שלא קיבל, בשבילו זה מאה אחוזים לא קיבל.

דורון בן שלומי: זאת אומרת, לא מעניינים אותו כל האחרים שקיבלו כי כשאמרו לו לרוץ ולחתום על פשרה, שירוץ כי יש כאן עכשיו תיקוני חקיקה שיעזרו לו לבנות את הבית, עבורו זה אומר שמאה אחוזים לא קיבלו.

דורון בן שלומי: לכן אנחנו קודם כל מדברים על הקצב עצמו של כל מנגנון הפיצוי על פי תיקוני החקיקה שהסתיים.

דורון בן שלומי: דיברנו על זה רבות עם המינהלת והם יציגו את עמדתם.

דורון בן שלומי: בסיכומו של יום, הסיפור הזה, אני אומר שאנחנו צריכים לסיים אותו מהר כי הוא חלק ממהות החוק.

דורון בן שלומי: הנושא השני.

דורון בן שלומי: מדי פעם אנחנו חוזרים לכאן.

דורון בן שלומי: כפי שנאמר, לא נמצא כאן נציג האוצר אבל כל פעם מספרים לנו למה הדברים מתעכבים.

דורון בן שלומי: אומרים לנו - במיוחד עדיאל שעוד מעט עוזב אותנו - שהפניות התקציביות עולות מדי פעם לשולחן והן מעכבות ביצוע.

משה גפני: רק רגע.

משה גפני: תעצור.

משה גפני: יכול להיות שאני אעצור את הדיון.

משה גפני: את מהמינהלת?

משה גפני: תעני על הסעיף הראשון.

שירה ברנד: לגבי התשלום?

משה גפני: כן, התשלום.

אורי אריאל: נמצא כאן הרב אופיר.

אופיר כהן: בוקר טוב.

אופיר כהן: קודם כל, התושבים צודקים.

אופיר כהן: מבחינתם הם כבר שבע שנים מחכים ליישום של הכסף מהחוק.

אופיר כהן: היו בעיות בחוק ולכן נעשו תיקוני החקיקה ומבחינתם, ברגע שהחוק נגמר, הכסף צריך להיות בבנק.

אופיר כהן: אבל מאז החוק חוקק ועד שהכסף מגיע, יש כמה דברים בדרך שצריכים להיעשות ואני אומר מה אנחנו עושים ואני אומר גם היכן זה עומד.

טמיר כהן: קיבלנו תשובה – הם לא באים.

משה גפני: מה זאת אומרת הם לא באים?

טמיר כהן: לא באים.

טמיר כהן: הם לא יגיעו.

משה גפני: אני עושה הפסקה.

משה גפני: אני מחדש את הישיבה.

משה גפני: יבוא נציג אגף התקציבים.

משה גפני: מה התפקיד שלך היום במינהלת?

אופיר כהן: מנהל המינהלת.

משה גפני: באגף התקציבים אומרים שהם מתואמים אתכם לגמרי.

משה גפני: זאת אומרת, הכול בסדר?

אופיר כהן: מה זה מתואמים אתנו לגמרי?

אופיר כהן: הם לא שלחו אותנו לכאן במקומם.

משה גפני: לא, הם מתואמים אתכם.

משה גפני: זאת אומרת, מה שנעשה ומה שייעשה, הכול מתואם.

אופיר כהן: אני אסביר.

אופיר כהן: מבחינת התושבים, הם צודקים במאה אחוזים.

אופיר כהן: בן אדם כבר שבע שנים בחוץ, מחכה להשתקם, קיבל משהו בפיצויים הראשונים, יש תיקוני חקיקה שעבדו עליהם במשך חודשים ושנים וזה צריך להגיע לבן אדם.

אופיר כהן: מבחינתו, ברגע שזה נחקק, מחר בבוקר זה צריך להיות בבנק, אבל מה לעשות שמדובר כאן על פתיחת כל התיקים.

אופיר כהן: כל תיקוני החקיקה במצטבר פותחים את כל התיקים ולבן אדם אחד לפעמים גם חמש ושש פעמים.

אופיר כהן: הדבר הזה דורש עבודה גדולה מאוד, כמעט כמו בהתחלה.

אופיר כהן: לצורך העניין הזה, יש גם סדרי עדיפויות וסדרי העדיפויות נקבעו בחוק.

אופיר כהן: פעם אחת מדובר באלה שניגשו בתביעה, אותם 400 פלוס אנשים שצריכים לקבל ראשונים את ההחלטות, ולאחר מכן זה מופיע לפי אדם שבונה ולפי התקדמות הבנייה הוא גם מקבל כסף.

אופיר כהן: יש אנשים שבכלל עוד לא התחילו לבנות, כך שהם לא בסיפור.

אופיר כהן: יש אנשים שהם בשלבים כאלה שעדיין לא יכולים לקבל את הכסף.

אופיר כהן: בכל מקרה, עוד מעט יעקב ייתן את הנתונים על כמו ההחלטות שהתקבלו.

אופיר כהן: הדבר הנוסף שנובע מתוך הדבר הזה הוא מספר העובדים שיש במינהלה והתקנים שקיימים אל מול המשימות.

אופיר כהן: זאת אומרת, זה עניין פשוט של עבודה.

אופיר כהן: העבודה כאן היא סביב השעון.

אופיר כהן: אנחנו יכולים לתת את הנתונים ואפשר לראות עד כמה.

אופיר כהן: מה שאנחנו מתואמים עם האוצר זה לגבי כמות התקנים שהיו צריכים להיות כדי ליישם את החוק כדי שיהיו מספיק אנשים בוועדות כדי שזה יתקיים.

אופיר כהן: בפועל עוד לא אוישו כל התקנים כי יש דברים מתלים שהאוצר נתן בעניין הזה וגם יש כאלה שכבר אושרו, אבל עד שהם נקלטים לוקח כמה חודשים.

אופיר כהן: בעניין הזה אנחנו צריכים כאן את העזרה כי בסופו של דבר יש כאן משימה והמשימה היא כמות תיקים וכמות עבודה.

משה גפני: מה העזרה שאתם רוצים?

אופיר כהן: ביישום יותר מהיר של התקנים.

משה גפני: אתם יכולים לקחת קבלן נוסף?

אופיר כהן: זאת לא שאלה של קבלן.

משה גפני: להביא חברה חיצונית.

אופיר כהן: לא, בלתי אפשרי.

אופיר כהן: מדובר כאן על ועדות שהן ברמה של שופט.

שירה ברנד: זה הרכב של ועדה שקבוע בחוק והוועדה צריכה לשבת ולדון תיק-תיק.

שירה ברנד: ועדת זכאות יושבת פותחת את התיקים.

משה גפני: למה לא מביאים עוד אנשים?

עדיאל שמרון: קודם כל, אני חושב שחשוב שהרב גפני ישמע את הנתונים כי המצב הוא לא נורא.

עדיאל שמרון: ההתקדמות היא יפה מאוד.

עדיאל שמרון: החוק התקבל באוגוסט השנה ואנחנו מדברים על כמות של אלפי החלטות שצריכות להתקבל ויעקב ייתן את הנתונים.

עדיאל שמרון: חשוב להבין, דווקא בגלל שליושב ראש הוועדה לא נוח ממה שקורה עם החבר'ה של האוצר, שבנקודה הזאת יש בינינו הסכם, אנחנו מתואמים הם עומדים בחלקים שלהם בהסכם.

עדיאל שמרון: כלומר, אין לנו טענות כלפי אגף התקציבים ביחס לנושא הזה של התקנים.

עדיאל שמרון: כמובן שאנחנו רצינו יותר, הם רצו פחות, אבל בסוף הגענו לאיזושהי הבנה שאמורה לתת מענה.

משה גפני: חבר הכנסת אלקין, למה אתה מטריד את הוועדה?

משה גפני: הם אומרים שהכל בסדר.

זאב אלקין: הכול מצוין אבל מה לעשות, אני בדרך כלל מקשיב לקולם של המפונים.

זאב אלקין: אני מעריך מאוד את המאמצים שעושה המינהלת ובאמת המינהלת, מאז השינוי שהיה מאז חקיקת החוק, נראית אחרת לגמרי מכפי שהייתה קודם ויש שיתוף פעולה אדיר.

זאב אלקין: עדיין עם ההבנה לכל הקשיים הלוגיסטיים והבירוקרטיים שיש במינהלת, הנושאים שהוצגו גם במכתב שהונח על שולחן הוועדה על ידי ועד המפונים, בעיניי, ראשית, דורשים את העדכון שלנו וחלקם גם את המעורבות שלנו.

זאב אלקין: אגב, מעבר לנושאים האלה אני רציתי להזכיר לאדוני היושב ראש שהיו נושאים שעלו כאן לפרוטוקול על ידי הממשלה ולא נכנסו לחקיקה אבל היא התחייבה לפתור.

זאב אלקין: אתה בוודאי זוכר אותם ואני חושב שחשוב גם לשמוע מה נעשה בעניין הזה.

זאב אלקין: לכן אני מטריד את הוועדה.

זאב אלקין: אני חושב שוועדה שהשקיעה כל כך הרבה מאמצים בחקיקת החוקים וגם אישרה למדינה – אלה חוקים בעלות בסדר גודל של כ-700 מיליון שקלים כל מה שעבר שם באותה סדרת חקיקה וזה לא סכום פעוט – לא אישרנו ולא חוקקנו את זה כדי שאחר כך זה יתקע.

זאב אלקין: אתה זוכר באיזה קצב אישרנו.

זאב אלקין: אתה נתת לזה עדיפות עליונה מכל הכיוונים ולכן אם הדברים מתעכבים והחוק לא יבוצע, עם כל ההבנה לקשיים האובייקטיביים, צריך לראות סביב השולחן הזה לראות מול הממשלה איך הם מתגברים על הקשיים האלה.

זאב אלקין: להבין את הקשיים, זה לא מספיק.

זאב אלקין: זאת הסיבה שהטרדתי את הוועדה שהשקיעה כל כך הרבה מאמצים כדי שנביא את זה כבר לביצוע בפועל.

משה גפני: תודה.

משה גפני: חבר הכנסת מיכאלי, אתה רוצה להוסיף?

אברהם מיכאלי: אני חושב שלומר שזה עבר באוגוסט ולכן לא צריכים להטריד את הוועדה, אני מצטרף לדבריו של חבר הכנסת אלקין.

אברהם מיכאלי: אנחנו שומעים את התושבים.

אברהם מיכאלי: אדוני היושב ראש, אנחנו מטפלים בסוגיה שבמשך מספר שנים לא נפתרה ובראשותך ובראשות החברים שהתגייסנו לסיים את החוק ההוא, חשבנו שתבוא הגאולה.

אברהם מיכאלי: את בנצי ליברמן לא היינו משחררים משם לתפקיד יותר טוב במינהל אלא היינו משאירים אותו במינהלת לפתור את הדברים.

אברהם מיכאלי: יחד עם זאת, תפקידנו לבוא וללחוץ.

אברהם מיכאלי: את החוק הזה העברנו בשעה 4 לפנות בוקר.

אברהם מיכאלי: אתה שכחת.

משה גפני: לא, לא שכחתי.

אברהם מיכאלי: לבוא אלינו אחרי חצי שנה ולומר לנו שאנחנו נודניקים?

אברהם מיכאלי: לא.

אברהם מיכאלי: אני חושב שאנחנו צריכים לאשר את החוק הזה רטרואקטיבית ואת הביצוע של החוק הזה.

משה גפני: תודה.

משה גפני: בבקשה, נתונים.

יעקב שנרב: יעקב שנרב, משנה למנכ"ל מינהלת תנופה.

יעקב שנרב: גם אני חושב שלא הכול בסדר.

יעקב שנרב: זה שהיום אנחנו בהסכם עם האוצר, זה נכון.

יעקב שנרב: אנחנו באיחור של שנה.

יעקב שנרב: כדי ליישם את כל ההחלטות האלו שהתקבלו לא בפעם אחת אלא היו שלושה תיקוני חקיקה צריך כוח אדם.

יעקב שנרב: עכשיו הגענו למצב שהמינהלה במשך שש שנים, בתקופה הראשונה שלה עת קיבלו את כל ההחלטות, את ה-25 אלף החלטות שהתקבלו עד היום, בשלבים הראשונים היו 11 ועדות זכאות.

יעקב שנרב: אנחנו היום עם שתי ועדות זכאות ואחרי הסכם עם האוצר נקבל עוד אחת.

יעקב שנרב: נקבל עוד יושב ראש אחד לוועדה.

יעקב שנרב: זאת אומרת, אחרי שנשלים את התקן – כי אחד עוזב – קיבלנו אישור להשלים אותו בחזרה, אבל אנחנו עדיין נישאר עם המצב הנמוך ביותר שהיה אי פעם שזה להיות עם שלוש ועדות.

אורי אריאל: למה הסכמתם לזה?

יעקב שנרב: זה מה שהיה לנו.

אורי אריאל: לא.

אורי אריאל: אנחנו לא צריכים לקבל את זה.

אורי אריאל: אולי אתם כן, אבל לא אנחנו.

יעקב שנרב: על זה האגף חתום.

אורי אריאל: מה זה חתום?

יעקב שנרב: המצב הזה שאנחנו מתואמים עם האוצר, זה נכון, אבל אנחנו באיחור של שנה ואנחנו עדיין במצב הטוב ביותר נהיה עם שלוש ועדות.

משה גפני: היום יש שלוש ועדות?

יעקב שנרב: לא, היום יש שתי ועדות.

יעקב שנרב: אנחנו עכשיו הולכים לגייס אחת אחרי שקיבלנו את האישור.

משה גפני: מה הפירוש לגייס אחת?

יעקב שנרב: לגייס יושב ראש חדש.

משה גפני: מה הוא צריך להיות?

יעקב שנרב: ראש ועדה.

אופיר כהן: הוא צריך להיות ברמה של שופט מחוזי.

יעקב שנרב: המכרז יוצא.

משה גפני: ראש ישיבה לא יכול להיות יושב ראש ועדה.

אופיר כהן: אם הוא למד ליבה, הוא יכול.

משה גפני: זאת אומרת, כדי להיות בוועדה הזאת הוא היה חייב ללמוד ביאליק?

אופיר כהן: כן.

עדיאל שמרון: יש שלוש ועדות.

עדיאל שמרון: במקרה עזב עכשיו יושב ראש אחד כי הוא קיבל תפקיד במשרד המשפטים.

עדיאל שמרון: ימשיכו להיות שלוש ועדות.

משה גפני: שלוש ועדות מספיקות?

יעקב שנרב: לא, אבל זה מה שיש.

משה גפני: כמה ועדות צריך?

יעקב שנרב: תכף אני אביא נתונים ואסביר את הבעיה.

יעקב שנרב: רוב ההחלטות שניתן לשלם אותן התקבלו.

יעקב שנרב: הרוב המכריע.

יעקב שנרב: צריך לזכור שחלק גדול מהבקשות משולמות רק אחרי גמר שלד.

יעקב שנרב: לצערי חלק גדול מהמפונים, רובם, עדיין לא סיימו את השלד מסיבות ידועות ולכן גם אם ההחלטה הייתה עוברת, לא היה ניתן לשלם אותה.

יעקב שנרב: עד היום התקבלו כ-24,883 החלטות בוועדות של המינהלה.

יעקב שנרב: בעקבות תיקוני החקיקה עומדים בפנינו עוד 6,000 החלטות.

יעקב שנרב: אני חושב שזה עצוב שלא מצליחים לממש כל כך מהר את ההחלטות האלה וזה לוקח זמן.

יעקב שנרב: צריך לזכור שני דברים.

יעקב שנרב: קודם כל, חלק גדול מתיקוני החקיקה, אנשים צריכים להגיש את הבקשות.

יעקב שנרב: אני אתן דוגמה שהיא קיצונית כלפי מטה בנושא של ערך כינון של העסקים, שזה הכי מורכב.

יעקב שנרב: עד היום הוגשו חמש בקשות.

יעקב שנרב: כל כך מורכב.

יעקב שנרב: גם למפונים מאוד מאוד קשה להגיש את זה.

יעקב שנרב: צריכים להיות מתואמים עם הרבה מאוד סעיפי החוק, צריך ורואה חשבון.

יעקב שנרב: לקחנו על עצמנו לנסות לעזור בנושא הזה.

יעקב שנרב: עד היום, מתוך חמש הבקשות שהגישו שלוש בקשות הוגשו בזמן האחרון.

יעקב שנרב: גם להגיש לוקח זמן.

יעקב שנרב: אני מזכיר שבמסגרת השינויים שנעשו בשנתיים האחרונות, אנחנו איתרנו את הנושא שצריך להגיש בקשה.

יעקב שנרב: למשל, נושא ציוד.

יעקב שנרב: זה פתח את כל התיקים.

יעקב שנרב: מדובר על 1,728 תיקים רק בנושא ציוד.

יעקב שנרב: אנחנו איתרנו את הנושא ואנשים לא צריכים לבקש את זה אלא אנחנו ביוזמתנו פותחים את התיקים.

יעקב שנרב: המשמעות היא שמתוך 1,728 החלטות, עד היום התקבלו 631 שזה למעשה כל מי שהיה יכול לקבל כסף.

יעקב שנרב: זה נכון שרק שליש מההחלטות התקבלו, אבל שני השלישים האחרים, שמנו אותם בתעדוף נמוך יותר מכיוון שמקבלים את הכסף רק אחרי כניסה לבית.

יעקב שנרב: העברנו את המשקל לנושאים אחרים מכיוון שממילא גם אם אני אקבל את ההחלטה עכשיו ואני ארוץ אתה, את הכסף הוא יקבל רק תוך חודשיים מהכניסה לבית כאשר הוא לא יכול להתחיל.

יעקב שנרב: יש מקומות בחלק מהאתרים שמכל הסיבות שכולכם יודעים רק עכשיו מתחילים אבל אני לא אזכיר דברים שקשורים גם לבירוקרטיה אבל גם לדברים נוספים.

יעקב שנרב: לכן זה נכון שבחלק מהנושאים התקבלו רק שליש מההחלטות אבל הן מהוות תשעים אחוזים ולמעלה מתשעים אחוזים מאלה שיוכלו לקבל את הכסף.

אורי אריאל: כמה אתם ביקשתם מהאוצר בתחילת הדיון?

יעקב שנרב: אנחנו ביקשנו את השלמת התקנים המקורית שהייתה

אורי אריאל: כמה?

אורי אריאל: דברו אתנו במספרים.

עדיאל שמרון: אם לדייק במספרים, אני רוצה שנהיה הגונים בעמדה שלנו כאן.

עדיאל שמרון: אנחנו בסופו של דבר קיבלנו את מלוא התקנים שביקשנו מאגף הכספים.

עדיאל שמרון: יעקב, ביקשנו 68 תקנים וקיבלנו 68 תקנים.

אברהם מיכאלי: בקיצור, עשיתם טעות בהערכה שלכם.

עדיאל שמרון: אני לא חושב שעשינו טעות.

עדיאל שמרון: לפי מה שאמר עכשיו המשנה למנכ"ל, אם שמת לב לנתונים, הוא אומר לך שמהבקשות שהתחלנו לדון, דנו בתשעים אחוזים.

אליהו אוזן: אפשר לומר משהו?

אליהו אוזן: אני אדבר כבעל עסק ואדבר על מספרים.

משה גפני: רגע.

משה גפני: לא ידברו כמה אנשים יחד.

משה גפני: זאת אומרת, הכול בסדר, יש 68 תקנים.

עדיאל שמרון: אנחנו אומרים שהאויב של הטוב הוא הטוב ביותר.

משה גפני: לא, אתם לא עוסקים בפילוסופיה.

משה גפני: אתם עוסקים בדברים מעשיים.

משה גפני: על פילוסופיה אנחנו נחליט.

עדיאל שמרון: אנחנו עשינו תוכנית עבודה - ואפשר להציג אותה בפני הוועדה – מחולקת על פני השנים עד שנת 2013 ו-2014 שאומרת מה כמות התיקים בה אנחנו צריכים לדון בכל שנה ומה כוח האדם לו אנחנו נדרשים לצורך כך.

עדיאל שמרון: נכון שהיו לנו דיונים ארוכים עם האוצר ויכול להיות שאם הדיון הזה היה מתקיים לפני שלושה חודשים, היינו אומרים אחרת אבל במהלך הדיונים הארוכים האלה, בסופו של דבר הגענו להסכם שנתן לנו פחות או יותר את מה שרצינו.

עדיאל שמרון: הרב אופיר אמר קודם שיש התניה אחת להסכם שאמרה שלא תקבלו את מלוא התקנים עכשיו אלא תקבלו חלק מיידית וחלק מעט יותר מאוחר אחרי שיקרו כמה דברים ואנחנו היינו שמחים אם הכול היה קורה מיידית בסך הכול הבעיה שלנו היא בקליטה של האנשים האלה.

עדיאל שמרון: צריך להבין שגם אם אני קולט מחר 25 עובדים חדשים, עד שהם מבינים את החומר, לוקח זמן.

עדיאל שמרון: החוק הזה הוא חוק מאוד מורכב שמאוד קשה להבין אותו וצריך להכיר את העבודה.

עדיאל שמרון: לנו חשוב לשמר את העובדים שלנו היום כדי שלא ילכו כי כולם יודעים שהמינהלת הולכת להיסגר בעוד תקופה לא ארוכה וזאת גם בעיה ניהולית שלנו אתה אנחנו מתמודדים ובנושא הזה אנחנו לא צריכים את עזרת הוועדה.

משה גפני: כמה תקנים צריך עכשיו?

יעקב שנרב: מה שסוכם.

יעקב שנרב: סוכם שייתנו מה שיש היום.

יעקב שנרב: זאת בקשה לא מוגזמת.

משה גפני: לא הבנתי.

משה גפני: אני לא רוצה לשמוע עכשיו על כל התקנים.

משה גפני: תגיד לי מספר.

משה גפני: על כמה מדובר?

עדיאל שמרון: בסך הכול יהיו 68 וחצי עובדים במינהלה מתוכם שבעה תקנים הם תקנים חדשים.

משה גפני: שבעת התקנים האלה אוישו?

עדיאל שמרון: לגבי שבעת התקנים האלה יש אישור ביחס לשלושה מהם, אישור ראשוני, ולגבי ארבעה יינתן אישור בשלב יותר מאוחר.

עדיאל שמרון: העובדים האלה נמצאים בהליכי קליטה.

משה גפני: מחפשים עוד ארבעה?

עדיאל שמרון: כן.

אופיר כהן: עוד לא קיבלנו אישור לארבעה.

אופיר כהן: קיבלנו אישור לשלושה והם נמצאים בהליכי קליטה אבל עדיין לא נקלטו כי גם זה לוקח את הזמן שלו.

אופיר כהן: לגבי ארבעה עוד לא קיבלנו אישור ועוד לא התחלנו בהליכים שלהם.

משה גפני: מי צריך לתת לכם אישור?

אופיר כהן: אנחנו מול האוצר.

משה גפני: מי זה האוצר?

משה גפני: שר האוצר?

יעקב שנרב: אגף התקציבים.

עדיאל שמרון: צוות ביטחון של אגף התקציבים בראשות נח הקר, דניאלה שנמצאת כאן והסגן שלהם, מאיר.

עדיאל שמרון: זה הצוות מולו אנחנו עובדים.

משה גפני: למה לא מאשרים להם את ארבעת התקנים?

דניאלה פרתם: אני אחזור ואומר.

משה גפני: לא, אל תחזרי על שום דבר.

משה גפני: למה לא מאשרים להם ארבעה תקנים?

דניאלה פרתם: אני רוצה להסביר את הסיכום.

משה גפני: לא מעניין אותי הסיכום.

משה גפני: כשלא היית כאן, הם אמרו מה הסיכום.

משה גפני: הם אמרו שהם מתואמים אתכם.

דניאלה פרתם: ארבעת התקנים מותנים בכך שמנכ"ל משרד ראש הממשלה יאשר את חלוקת הסמכויות של מינהלת תנופה לאחר פירוקה באמצע 2013.

דניאלה פרתם: אנחנו מחכים לאישור של מנכ"ל משרד ראש הממשלה לחלוקת הסמכויות של מינהלת תנופה.

משה גפני: יש עוד נושאים?

משה גפני: אני יוצא מדעתי.

משה גפני: יש עוד נושאים?

זאב אלקין: עכשיו אתה מבין למה הטרדתי את הוועדה.

משה גפני: לא, לא היית צריך להטריד.

משה גפני: פשוט צריך לאשר לי את החוקים שאגף התקציבים מתנגד והכל היה בסדר.

משה גפני: צריך לאשר את החוק על המים, את החוק על נכי רדיפות הנאצים, הכול היה צריך להיות מאושר והיית רואה מה הם אומרים, הגיבורים הגדולים האלה.

משה גפני: אתה פשוט מגן עליהם, והנה נראה מה הם עושים.

משה גפני: אתה שמעת מה היא אמרה?

זאב אלקין: שמעתי.

משה גפני: יש עוד בעיות?

משה גפני: כי אם לא, אני נועל את הישיבה.

דורון בן שלומי: אני שומע כאן את הדיונים ואני רוצה להסביר את המקום המסוים בו אנחנו נמצאים.

דורון בן שלומי: בסיכומו של יום אני כאן מייצג את התושבים.

דורון בן שלומי: יש קשר טוב, מעשי וביצועי גם עם אגף התקציבים.

משה גפני: תעשה לי טובה, לא תצליח להרגיע אותי הבוקר.

משה גפני: אל תגיד אם בסדר או לא בסדר.

משה גפני: אני מכיר את זה.

דורון בן שלומי: לא אמרתי את זה.

משה גפני: עד שמנכ"ל משרד ראש הממשלה לא יסדר, האיש שגירשו אותו מגוש קטיף לא יקבל אישור על הציוד או לא יקבל אישור על הבית.

דורון בן שלומי: היושב ראש גפני, אני שמח שאתה מייצג אותנו יותר מאשר אנחנו.

דורון בן שלומי: אותנו זה באמת לא מעניין מה הסיכומים אלא אותנו מעניינות התוצאות.

דורון בן שלומי: ביקשת לדעת דברים נוספים.

דורון בן שלומי: במסגרת החלטת הממשלה על סיום הסכסוך הזה, סוכם שם על תקנים לרבנים ליישובי הקבע.

משה גפני: אתמול אישרנו כסף לרבנים.

יעקב שנרב: זה לזמני.

דורון בן שלומי: לפני חצי שנה אנחנו הגענו לטבלה מוסכמת עם מינהלת תנופה.

דורון בן שלומי: הדבר הזה נמצא בעבודה אבל בשורה התחתונה, הוא לא נסגר והוא צריך להיסגר מול משרד הדתות.

משה גפני: למשרד הדתות?

דורון בן שלומי: לאגף הדתות במשרד ראש הממשלה, איך שקוראים לו.

משה גפני: זה המשרד לשירותי דת?

דורון בן שלומי: כן.

שירה ברנד: זה המשרד לשירותי דת.

משה גפני: זאת עוד זרוע של הממשלה.

דורון בן שלומי: היא כפופה להחלטות הממשלה אבל זה לא נסגר.

משה גפני: סתם אני אומר.

משה גפני: זרוע ביצועית של הממשלה.

דורון בן שלומי: נכון.

דורון בן שלומי: זה לא נסגר.

משה גפני: למה זה לא נסגר?

משה גפני: הרב אופיר, למה זה לא נסגר?

אופיר כהן: נושא התקנים של הרבנים?

משה גפני: כן.

אופיר כהן: זה תלוי במשרד הדתות.

אופיר כהן: יש בעיה עם הקטע של התקנים שמשרד הדתות לא יכול לתת תקנים חדשים בגלל בג"ץ הרפורמים.

אופיר כהן: שר הדתות, בתיאום אתנו אחרי הרבה זמן, עכשיו יצא מכתב לבית המשפט והוא מבקש החרגה של רבני גוש קטיף מהסיפור הזה.

משה גפני: תמשיך.

משה גפני: מה עוד?

דורון בן שלומי: הנושא האחרון הוא סיפור יישובי ספר.

דורון בן שלומי: במסגרת כל התהליך שקרה בשנים האחרונות הוקמו ישובים חדשים באזורים שהוכרו על ידי מדינת ישראל כמקומות ספר.

דורון בן שלומי: הבעיה היא שהסיפור של יישובי ספר מוכר על פי רשימת ישובים ולא מוכר על פי אזור.

דורון בן שלומי: אנחנו באנו למשרד האוצר ואמרנו לו שיש כאן אזור שלם, הוקמו כאן ישובים חדשים ושיוסיפו את הישובים החדשים למקומות האלה.

דורון בן שלומי: הם אמרו שהרשימה סגורה, תב"א סגורה ואי אפשר להוסיף אף אחד.

שי חרמש: בעוטף זה הוסדר.

דורון בן שלומי: לא הוסדר.

זאב אלקין: כמה שזה מפתיע.

זאב אלקין: הם נופלים מכל כיוון.

דורון בן שלומי: אנחנו משלמים כמו בתל אביב.

זאב אלקין: הם נופלים מעזה.

אליהו אוזן: אנחנו לא בעוטף עזה, אבל אנחנו גם לא במקום אחר.

דורון בן שלומי: כיוון שהרשימה היא רשימה סגורה מבחינת הישובים, ישבנו לדיון לא רשמי או רשמי עם נציג ממשרד האוצר באגף אחר ולא באגף התקציבים, לא זוכר בדיוק איזה אגף זה היה, והם אמרו שההיגיון שלנו הוא מאה אחוזים אלא שצריך לסגור את זה וביקשו לראות איך צריך לסגור את זה אבל בינתיים השנים עוברות.

משה גפני: מי זה תנו?

משה גפני: מי אמר?

משה גפני: אני רוצה היום שמות.

אליהו אוזן: ערן יעקב מאגף המסים ונמרוד מהאוצר.

משה גפני: נמרוד הוא היועץ של שר האוצר וערן יעקב הוא סמנכ"ל ברשות המסים.

דורון בן שלומי: עם נמרוד צריך לסגור.

משה גפני: ערן יעקב ונמרוד עובדים יחד?

דורון בן שלומי: כן.

דורון בן שלומי: שר האוצר צריך לחתום על הצו להכניס את הישובים האלה ליישובי ספר.

דורון בן שלומי: נמרוד הוא זה שצריך להמליץ לשר האוצר אבל בינתיים הוא לא עושה את זה.

משה גפני: הוא צריך לחתום על כל שאלה יישובי ספר.

דורון בן שלומי: כן.

אליהו אוזן: להכניס לרשימה.

משה גפני: יש עוד משהו?

אופיר כהן: יש עוד נקודה אחת שאני רוצה להעלות.

אופיר כהן: במסגרת הקטע של שולם או לא שולם, אחרי שעושים את כל הוועדות, בסופו של דבר כסף צריך לעבור מכאן לכאן.

אופיר כהן: לדוגמה ניקח את משרד החקלאות.

אופיר כהן: יש חקלאים שצריכים לקבל כספים ומענקים בעקבות החלטות, בסופו של דבר משרד החקלאות רוצה לשלם אבל עוד לא הועבר אליו הכסף.

אופיר כהן: כאן אני פונה גם לחברינו באוצר.

אופיר כהן: הרבה פעמים דברים כאלה נתקעים בגלל דבר כזה שכספים לא הועברו או שמגיעים אליכם לוועדה והם לא אמורים להתעכב.

זאב אלקין: בנושאים האלה, לא הייתה העברה שנתקעה.

אופיר כהן: גם היום יש הפניות תקציביות שעוד לא עברו.

טמיר כהן: איפה?

טמיר כהן: לא אצלנו.

משה גפני: אני מכיר את העניין הזה.

משה גפני: אנשים מתקשרים אלי ושואלים למה אני מעכב העברות תקציביות.

משה גפני: זה לא רק בנושא הזה.

אופיר כהן: לא אמרתי אתה מעכב.

אופיר כהן: אמרתי שבסופו של דבר למשרד זה לא הגיע וזה בצנרת.

עדיאל שמרון: ועדת הכספים בראשות היושב ראש הנוכחי והקודם מעולם לא עיכבה לנו העברות תקציביות אלא תמיד אנחנו מקבלים כאן את היחס.

עדיאל שמרון: אני מדבר על העברות תקציביות שקשורות למינהלת תנופה או למינהלת סלע.

משה גפני: למינהל מקרקעי ישראל אנחנו כן מעכבים.

עדיאל שמרון: רק מה-11 בחודש.

עדיאל שמרון: יכול להיות שנעביר את היחס גם לשם.

משה גפני: הרבה פעמים אנשים מתקשרים ושואלים למה אני מעכב וזה פשוט לא נכון.

משה גפני: אתמול היו העברות תקציביות ואישרנו את הכול.

משה גפני: אין כסף של מינהלת תנופה שלא אישרנו.

אופיר כהן: יכול להיות שהפנייה לא הגיעה אליכם.

עדיאל שמרון: אנחנו יחד עם אגף התקציבים צריכים להגיש לוועדה את הפנייה התקציבית שלנו, הראשונה לשנה זאת.

עדיאל שמרון: עשינו כמה פניות פנימיות שלא הגיעו לוועדה.

עדיאל שמרון: זה מתעכב ואנחנו עובדים על זה.

דורון בן שלומי: היושב ראש, עוד משהו אחד.

דורון בן שלומי: בעקבות עיכוב יישום שקשור בעיקר לנושא מבני הציבור, בעיקר בגלל משרד השיכון למרות שזה לאו דווקא בגללו אלא שזה התחום שלו, נוצרים פערים.

דורון בן שלומי: לפעמים הבתים עוברים, הישובים עוברים אבל מבני הציבור לא נבנים.

דורון בן שלומי: בזמנו סוכם עם מנכ"ל משרד ראש הממשלה, איל גבאי, שיהיה איזהו תקציב בעניין הזה להשלמת פערים.

דורון בן שלומי: קראנו לזה השלמת פערים.

זאב אלקין: למבנים יבילים.

דורון בן שלומי: למבנים יבילים כדי לענות על צורכי ביניים.

דורון בן שלומי: פנינו גם למינהלת תנופה בעניין ואנחנו רוצים רק לוודא שלא יהיה מקום שלא יקבל מענה.

דורון בן שלומי: כל מקום שיש צורך, שיהיה מענה.

דורון בן שלומי: אנחנו לא היינו בסיכום התקציבי אבל אנחנו בסיכום העקרוני.

דורון בן שלומי: לא יכול להיות שיהיה ישוב שאין לו בית כנסת, לא יכול להיות ישוב שאין לו גן ילדים ומעון באותו רגע שהתושבים עוברים למקום.

משה גפני: תודה.

משה גפני: אתם רציתם להתייחס.

משה גפני: אלקין, אתה הולך.

משה גפני: תגיד לי איזה החלטות אתה רוצה שנקבל.

זאב אלקין: אני סומך עליך.

זאב אלקין: בדרך כלל כשאני לא מפריע לך, אתה מקבל החלטות אפילו יותר טובות מאשר כשאני מפריע לך.

משה גפני: אם היית אומר לי שאתה סומך על כל מה שאני אקבל, אני הייתי מקבל החלטה שנעביר כמה חוקים במליאת הכנסת, חוקים שאגף התקציבים מתנגד להם, והיית רואה איך הכול היה רץ במינהלת תנופה.

משה גפני: אין להם הכרת הטוב.

זאב אלקין: ספר לי על זה.

משה גפני: אספר לך.

אליהו אוזן: משפט אחד לגבי הוועדות.

אליהו אוזן: אני בעל עסק.

אליהו אוזן: יש סעיף 70(א) שהוא הסעיף הכי פשוט בחוק והוא אומר שאדם שהיו לו מאה שקלים יכול לקבל עשרים שקלים מענק אם הוא השקיע בעסק.

אליהו אוזן: אחר כך הייתה הגדרה ל-33 אחוזים כבעל חברה.

אליהו אוזן: לפני שלושה חודשים פניתי לקבל את ההחלטה שלי לגבי ה-33 אחוזים – מעבר מ-20 ל-33, זה תחשיבי – ואחרי שלושה חודשים יצאה החלטה ואז נאמר שהמענק התקציבי יידחה בחודש וחצי בגלל בעיה של מעבר במחשבים.

אליהו אוזן: הכול בסדר גמור אלא שיש דבר אחד.

אליהו אוזן: ההחלטה הכי פשוטה, לקח לה ארבעה וחצי חודשים.

אליהו אוזן: זה כדי להמחיש את הבעייתיות ולהראות כמה זה הרבה יותר מסובך.

אליעזר ברט: אני אליעזר ברט, חברת עלי קטיף.

אליעזר ברט: בקיץ הוחרגנו על ידי הוועדה.

אליעזר ברט: מדובר על כך שתהיה ועדה שתטפל בנו אבל עד השבוע זה לא קרה.

אליעזר ברט: אתמול הבנתי שתהיה ועדת פשרות.

אליעזר ברט: עבורנו זה בגדר חמצן וכדי שנוכל לשרוד אנחנו חייבים לקבל את התגמול הזה במהירות האפשרית.

אליעזר ברט: צריך לרתום את האוצר לנהוג כפי שהם הבטיחו כאן במעמד קבלת התיקון לחוק.

אליעזר ברט: צריך להיכנס לעניין הזה ולסיים את העניין שלנו לפני שיהיה מאוחר מדי.

יצחק שפריר: אני רוצה לדבר על מפוני אזור תעשייה ארז.

יצחק שפריר: עד היום אנחנו יתומים למרות שהיינו צריכים להיות ישוב מועתק, אבל זה שייך לסאגה של איך לכתוב נח בשבע שגיאות.

יצחק שפריר: מבחינתנו התיקון לחוק לא התקדם כי רק לפני שבועיים יצא טופס שכל אחד צריך להגיש שהוא בכלל רוצה ללכת לערך כינון.

יצחק שפריר: מה שמתבקש בטופס, כל הנתונים נמצאים אצל השמאי הממשלתי ובמינהלת סלע ולכן לא צריך להגיש נתונים חדשים.

משה גפני: למה זה קורה אצלם?

יעקב שנרב: עד היום הגישו חמישה.

משה גפני: הוא אומר שבכלל לא היו טפסים.

יעקב שנרב: גם הם עוד לא הגישו.

יעקב שנרב: אני מבין את זה.

יעקב שנרב: זה כל כך מורכב.

יעקב שנרב: לא ביקשנו את הנתונים.

יעקב שנרב: מה שנמצא אצלנו, אנחנו לא צריכים לקבל שוב.

יעקב שנרב: זה כל כך מורכב ולא סתם הוא עוד לא הגיש.

יעקב שנרב: הוא לא הגיש כי החוק הזה נכתב והתקבל בשעות כאלו והוא מורכב מאוד.

משה גפני: מה זה שעות?

משה גפני: אחרי השעות האלו שהוא התקבל כבר היו כמה בקרים.

יעקב שנרב: בסדר, אבל עד עכשיו לא הוגשה בקשה.

יעקב שנרב: כדי לקבל החלטה, נהוג קודם להגיש בקשה.

יעקב שנרב: אני לא הייתי מעלה את זה אבל אם הוא מעלה על כך שהוא הולך לבצע החלטה, הוא צודק אבל יש בעיה טכנית קלה והיא שעוד לא הוגשה הבקשה.

יעקב שנרב: עד היום הוגשו חמש בקשות.

יעקב שנרב: אני מסכים עם מה שהוא אמר, בארז הם לא הנהנים העיקריים מהתיקונים אלא הם שם הנהנים הקטנים.

יעקב שנרב: כשתוגש הבקשה, הוא יודע שאנחנו נעשה את המאמץ שזה יהיה מהר, אבל צריך להגיש אותה.

יצחק שפריר: כשאומרים לי מהר, בעוד חמישה חודשים חלה התיישנות.

יעקב שנרב: לא על זה.

יצחק שפריר: אם לא יאריכו את תקופת ההתיישנות, למעשה כל זה לא יקרה.

משה גפני: אני מציע שתגישו את הבקשות מהר.

משה גפני: אני לא חושב שחלה התיישנות על כך, אבל אם חלה – אנחנו נצטרך לתקן את זה.

יעקב שנרב: ההתיישנות היא לא על זה.

יעקב שנרב: הוא צודק, ההתיישנות היא מחוץ לחוק.

יעקב שנרב: כאן מדובר על משהו בתוך החוק.

יצחק שפריר: אנחנו נכנסים למצב של התיישנות.

משה גפני: דניאלה, אתם תאשרו את התקנים האלה?

דניאלה פרתם: אנחנו נאשר את התקנים בהתאם לסיכום.

דניאלה פרתם: אנחנו עומדים בסיכומינו.

משה גפני: אני מסכם את הדיון.

משה גפני: ועדת הכספים דורשת מהממשלה לאשר את התקנים - שבעה תקנים שחסרים – מבלי להתנות את זה בכל מיני נושאים אחרים שאינם רלוונטיים לעניין.

משה גפני: מתיישבי גוש קטיף שהיה חוק לגביהם שצריך לעשות את הפעילות הנדרשת כדי לשלם להם, זה מתעכב רק בגלל שחסרים תקנים.

משה גפני: לכל הדעות חסרים תקנים ומתנים את זה בתנאים שאינם קשורים לעניין.

משה גפני: אנחנו דורשים משר האוצר לחתום על מעמדם של הישובים שהם במעמד של ישוב ספר.

עדיאל שמרון: גם אזורי עדיפות לאומית.

משה גפני: כן.

משה גפני: לחתום על מעמדם ולא לאפשר את הנפילה בין הכיסאות של הישובים הללו.

משה גפני: אנחנו דורשים שזה ייעשה במהירות האפשרית.

משה גפני: אנחנו מבקשים גם לגבי הנושא של אזור ארז וגם לגבי עלי קטיף, כמו שאמרנו כאן בוועדה, לקדם את הדברים האלה על מנת שהנושא יקודם.

משה גפני: במאמר מוסגר אני אומר שהייתי בטוח שלאחר שהתקבל החוק, הכול יתקדם במהירות.

משה גפני: אני לא אומר שלא התקדם.

אברהם מיכאלי: אדוני היושב ראש, איפה הסנקציות?

אברהם מיכאלי: אנחנו יודעים שהם לא יעשו את זה.

משה גפני: הסנקציות אצל אלקין.

אברהם מיכאלי: אני מבקש עכשיו במקום אלקין לבקש סנקציות.

משה גפני: זה נרשם.

אברהם מיכאלי: בעוד חודש שוב נקיים כאן דיון מהיר.

משה גפני: אין בעיה.

משה גפני: אם משרד האוצר לא עומד בזה, אפשר פשוט להגיש שלושה חוקים שלנו ולאשר אותם במליאת הכנסת.

משה גפני: יהיו חמישים חברי כנסת שיושב ראש הקואליציה יאפשר זאת.

משה גפני: תודה רבה.

משה גפני: אנחנו עוברים לסעיף הבא.